# Rubén Guijarro Palma

Rubén Guijarro Palma (Barcelona, 28 de gener de 1982) és un politòleg i polític català. És militant del Partit dels Socialistes de Catalunya. Va ser alcalde de Badalona des del 8 de novembre de 2021 fins al 17 de juny de 2023.

## Biografia

Va néixer a Barcelona el 28 de gener de 1982. Es va criar al barri de Llefià, a Badalona, on sempre ha estat vinculat al teixit associatiu, especialment l'esportiu, i on va cursar els seus primers estudis a les escoles Josclar i Esperança. Ha estat jugador, entrenador i membre de la direcció de la Unió Bàsquet Llefià. És veí del barri de Canyadó.
És llicenciat en Ciències Polítiques i de l'Administració per la Universitat Pompeu Fabra. Té un màster en Lideratge per a la Gestió Pública per la Universitat Autònoma de Barcelona, centre on és professor del Màster en Gestió de la Comunicació Política i Electoral. A banda de la política, també ha treballat com a especialista d'empresa al sector bancari.

### Activitat política

Va entrar en política a causa del rebuig a la guerra d'Iraq, i es va integrar a les Joventuts del PSC. De 2007 a 2011 va estar vinculat a la política municipal, exercint el càrrec de confiança de coordinador de l'àrea d'esports, durant les alcaldies de Maite Arqué i Jordi Serra. El 2015 va ser elegit per primera vegada regidor a l'Ajuntament de Badalona, i va esdevenir diputat de Recursos Humans a la Diputació de Barcelona, on també és membre de la junta de govern. De 2018 a 2019 va ser tercer tinent d'alcalde i regidor de l'àmbit de territori.
Dintre del partit ha estat secretari d'organització i finances del PSC del Barcelonès Nord. Hom l'ha destacat com un dels cervells i negociadors de la delegació local, va ser mà dreta de l'alcalde Àlex Pastor, de fet, va ser qui va propiciar que aquest arribés a l'alcaldia el 2018, quan llavors el PSC només tenia tres regidors al consistori. Guijarro va rellevar Pastor en la direcció del partit i com a president del grup municipal del PSC a l'Ajuntament, després de l'escàndol que va provocar, quan va ser detingut durant durant la pandèmia de COVID-19 saltant-se el confinament conduint begut i agredint un agent dels Mossos d'Esquadra.
L'octubre de 2021, després de fer-se coneguda la vinculació de l'alcalde Xavier Garcia Albiol, i el regidor popular Ramon Riera, en els papers de Pandora, ha esdevingut el candidat a substituir l'alcalde després que s'aprovi la moció de censura que ha presentat tota l'oposició de Badalona en bloc.
El 8 de novembre, Guijarro va esdevenir el tercer alcalde de la legislatura, amb un acord de govern del PSC amb els grups d'ERC, Comuns i Junts, del qual en va quedar exclòs només Guanyem Badalona en Comú.
El 2022 va ser elegit candidat a les eleccions municipals de Badalona, el 28 de maig de 2023. Després d'uns resultats electorals dolents per als socialistes, que van passar de sis regidors a obtenir-ne només quatre, Guijarro va anunciar que renunciaria a l'acta de regidor i es va acomiador del consistori. Des del mes de juny del 2023 va començar a treballar com a administrador i responsable econòmic de l'executiva del Partit dels Socialistes de Catalunya. El 18 de setembre finalment va renunciar a l'acta de regidor.

## Referències

* ↑ «Albiol, alcalde absolutíssim de Badalona, promet governar per a tothom, independentistes inclosos», 17-06-2023. [Consulta: 17 juny 2023].
* 1 2 3 4 Redacció «¿Quién es Rubén Guijarro, el relevo de Albiol en la alcaldía de Badalona?». 20 Minutos, 21-10-2021.
* 1 2 3 4 5 6 7 8 González, Marc «Qui és el futur alcalde de Badalona, Rubén Guijarro?». El Nacional, 30-10-2021.
* 1 2 3 4 García Bueno, Jesús «Rubén Guijarro, el alcalde inesperado que surgió de Pandora». El País, 09-11-2021.
* 1 2 3 Muñoz, Sara «“Aquest cop la cosa no va de partits ni de cadires”». El Punt Avui, 25-10-2021.
* ↑ «Álex Pastor López presenta el nou Govern municipal». Ajuntament de Badalona, 25-06-2018. [Consulta: 31 octubre 2021].
* ↑ Serra Carné, Joan «Rubén Guijarro (PSC): «En la moció de censura a Badalona no ens ajudaran les presses»». Nació Digital, 19-10-2021.
* ↑ Rocamora, Carme «Albiol té els dies comptats: la moció de censura ja s'ha registrat». El Nacional, 22-10-2021.
* ↑ Candel, Antonio José «Rubén Guijarro: el ‘sanchista’ convencido que se convertirá en alcalde de Badalona». Cope, 21-10-2021.
* ↑ Puente, Arturo «La oposición expulsa a Albiol de la alcaldía de Badalona e inviste a un alcalde socialista». elDiario.es, 08-11-2021.
* ↑ González, Marc «El PSC, ERC, comuns i Junts signen el pacte que sentencia Albiol: "Per dignitat"». El Nacional, 28-10-2021.
* ↑ Redacció «Acuerdo para que el socialista Rubén Guijarro sustituya a Albiol al frente de la alcaldía de Badalona». 20 Minutos, 25-10-2021.
* ↑ Cusí, Francesc «Rubén Guijarro serà el candidat del PSC a l'Ajuntament de Badalona». Principal, 09-11-2022.
* ↑ Redacció «Guijarro s’erigeix com alternativa a Albiol per al 2023: “Mai més la vergonya, mai més el PP a Badalona”». El Punt Avui, 08-11-2022.
* ↑ Santos, Gerardo «El actual alcalde de Badalona, Rubén Guijarro, renunciará a su acta de concejal». El Periódico de Catalunya, 06-06-2023.
* 1 2 Nicolás, Sara; González, David «El socialista Rubén Guijarro renuncia a l'acta de regidor». Badalona Comunicació, 14-09-2023.
* ↑ Cedó, Fede «El exalcalde de Badalona Rubén Guijarro, nuevo gerente y responsable económico del PSC». La Vanguardia, 27-06-2023.